PARTI III.6.K - Skeda ta’ informazzjoni supplimentari għall-għajnuna mill-Istat mogħtija taħt il-Linji Gwida dwar l-għajnuna mill-Istat għall-klima, għall-ħarsien tal-ambjent u għall-enerġija 2022 (minn hawn ’il quddiem “CEEAG”) – Taqsima 4.9 – Għajnuna għall-infrastruttura tal-enerġija

*Din l-iskeda ta’ informazzjoni supplimentari tikkonċerna l-miżuri koperti fit-Taqsima 4.9 tas-CEEAG. Jekk in-notifika tinkludi miżuri li huma koperti minn aktar minn taqsima waħda tas-CEEAG, jekk jogħġbok, ladarba tkun disponibbli, qis li timla wkoll l-iskeda ta’ informazzjoni supplimentari rispettiva li tikkonċerna t-taqsima rispettiva tas-CEEAG.*

*Id-dokumenti kollha pprovduti mill-Istati Membri bħala annessi ma’ din l-iskeda ta’ informazzjoni supplimentari jridu jiġu nnumerati u n-numri tad-dokumenti jridu jiġu indikati fit-taqsimiet rilevanti ta’ din l-iskeda ta’ informazzjoni supplimentari.*

Taqsima A: Sommarju tal-karatteristiċi ewlenin tal-miżura/i notifikata/i

1. L-isfond u l-objettiv(i) tal-miżura/i notifikata/i.
   1. Jekk mhux diġà diskuss fit-Taqsima 5.2 tal-Formola ta’ Informazzjoni Ġenerali (il-Parti I), jekk jogħġbok ipprovdi l-isfond u l-objettiv prinċipali, inkluża kwalunkwe mira tal-Unjoni għat-tnaqqis u t-tneħħija tal-emissjonijiet tal-gassijiet serra li l-miżura hija maħsuba li tappoġġa.

* 1. Jekk jogħġbok indika kwalunkwe objettiv ieħor tal-miżura. Għal kwalunkwe objettiv li mhuwiex purament ambjentali, spjega jekk jistax jirriżulta f’xi distorsjoni fis-suq intern.

1. Dħul fis-seħħ u tul ta’ żmien:
   1. Jekk ma tkunx diġà pprovduta fit-Taqsima 5.4 tal-Formola ta’ Informazzjoni Ġenerali (il-Parti I), jekk jogħġbok indika d-data minn meta l-miżura hija ppjanata li tidħol fis-seħħ;

* 1. Jekk il-miżura tikkonċerna skema ta’ għajnuna, jekk jogħġbok indika t-tul ta’ żmien tagħha.[[1]](#footnote-1)

1. Benefiċjarju/i
   1. Jekk mhux diġà pprovdut(i) fit-Taqsima 3 tal-Formola ta’ Informazzjoni Ġenerali (il-Parti I), jekk jogħġbok iddeskrivi l-benefiċjarju/i (potenzjali) tal-miżura/i.

* 1. Jekk jogħġbok indika l-post tal-benefiċjarju/i (potenzjali) (jiġifieri jekk l-entitajiet ekonomiċi li jinsabu biss fl-Istati Membri rispettivi jew ukoll dawk fi Stati Membri oħra jkunu eliġibbli li jipparteċipaw fil-miżura).

* 1. Sabiex tiġi vvalutata l-konformità mal-punt 15 tas-CEEAG, jekk jogħġbok speċifika jekk tingħatax għajnuna individwali skont il-miżura/i favur impriża (bħala parti minn skema jew le) li hija soġġetta għal ordni ta’ rkupru pendenti wara deċiżjoni preċedenti tal-Kummissjoni li tiddikjara għajnuna illegali u inkompatibbli mas-suq intern.

Jekk iva, jekk jogħġbok ipprovdi informazzjoni dwar l-ammont ta’ għajnuna li għad irid jiġi rkuprat sabiex il-Kummissjoni tqisha fil-valutazzjoni tal-miżura/i ta’ għajnuna.

* 1. Jekk jogħġbok ikkonferma li l-miżura/i ma tinvolvix/jinvolvux għajnuna għal attivitajiet li jaqgħu barra mill-kamp ta’ applikazzjoni tas-CEEAG (ara l-punt 13 tas-CEEAG). Inkella, jekk jogħġbok ipprovdi d-dettalji.

Il-punti 373 u 374 tas-CEEAG jistabbilixxu li *“l-għajnuna għall-infrastruttura tal-enerġija fil-kuntest tal-qafas ta’ monopolju legali mhijiex soġġetta għar-regoli dwar l-għajnuna mill-Istat”*.Dan jista’ jkun il-każ fejn il-kostruzzjoni u l-operat ta’ ċerti infrastrutturi jkunu esklussivament riżervati bil-liġi għat-TSO jew għad-DSO. Bl-istess mod, il-punt 375 tas-CEEAG jistabbilixxi li *“il-Kummissjoni tqis li ma hemm l-ebda għajnuna mill-Istat involuta fl-investimenti fejn l-infrastruttura tal-enerġija hija operata f’“monopolju naturali”*.

Il-proġett huwa notifikat fil-qafas ta’ monopolju legali jew huwa mmexxi taħt “monopolju naturali”?

* 1. Jekk it-tweġiba għall-mistoqsija preċedenti hija Iva, spjega għaliex il-proġett notifikat jaqa’ fi ħdan il-qafas ta’ monopolju legali u/jew naturali, b’referenza għal kull kriterju kumulattiv stabbilit fil-punt 374 għall-monopolji legali u/jew fil-punt 375 għall-monopolji naturali tas-CEEAG.

1. Baġit u finanzjament tal-miżura/i.
   1. Jekk mhux diġà semmejtu fit-tabella fit-Taqsima 7.1 tal-Formola ta’ Informazzjoni Ġenerali (il-Parti I), jekk jogħġbok ipprovdi l-baġit annwali u/jew totali għat-tul ta’ żmien kollu tal-miżura/i; jekk il-baġit totali mhuwiex magħruf (pereżempju minħabba li jiddependi fuq ir-riżultati tal-offerti), jekk jogħġbok indika stima tal-baġit, inklużi s-suppożizzjonijiet użati għall-kalkolu tal-baġit stmat rispettiv.[[2]](#footnote-2)

* 1. Jekk il-miżura hija ffinanzjata permezz ta’ imposta, jekk jogħġbok iċċara jekk:
     + 1. l-imposta hija stabbilita bil-liġi jew bi kwalunkwe att leġiżlattiv ieħor; jekk iva, jekk jogħġbok ipprovdi l-att legali, in-numru u d-data meta ġie adottat u daħal fis-seħħ, il-link tal-internet għall-att legali;

* + - 1. l-imposta hijiex imposta b’mod ugwali fuq il-prodotti domestiċi u importati;

* + - 1. il-miżura notifikata hijiex se tkun ta’ benefiċċju b’mod indaqs għall-prodotti domestiċi u dawk importati;

* + - 1. l-imposta tiffinanzjax kompletament il-miżura jew parzjalment biss. Jekk l-imposta tiffinanzja biss parzjalment il-miżura, indika s-sorsi l-oħra ta’ finanzjament tal-miżura u l-proporzjon rispettiv tagħhom;

* + - 1. l-imposta li tiffinanzja l-miżura notifikata tiffinanzjax ukoll miżuri oħra ta’ għajnuna. Jekk iva, indika l-miżuri l-oħra ta’ għajnuna ffinanzjati mill-imposta kkonċernata.

Taqsima B: Valutazzjoni tal-kompatibbiltà tal-għajnuna

# Kundizzjoni pożittiva: l-għajnuna trid tiffaċilita l-iżvilupp ta’ attività ekonomika

## Il-kontribut għall-iżvilupp ta’ attività ekonomika

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.1 (il-punti 23-25) u t-Taqsima 4.9.1 u 4.9.2 tas-CEEAG.*

1. L-Artikolu 107(3), il-punt (c) tat-Trattat dwar il-Funzjonament tal-Unjoni Ewropea (“it-Trattat”) jipprevedi li l-Kummissjoni tista’ tiddikjara kompatibbli “għajnuna maħsuba sabiex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni”. Għaldaqstant, l-għajnuna kompatibbli skont din id-dispożizzjoni tat-Trattat trid tikkontribwixxi għall-iżvilupp ta’ ċertu attività ekonomika.

Sabiex tiġi vvalutata l-konformità mal-punt 23 tas-CEEAG, jekk jogħġbok identifika l-attivitajiet ekonomiċi li se jiġu ffaċilitati bħala riżultat tal-għajnuna u kif l-iżvilupp ta’ dawk l-attivitajiet huwa appoġġat.

1. Sabiex tiġi vvalutata l-konformità mal-punt 25 tas-CEEAG, jekk jogħġbok “iddeskrivi jekk l-għajnuna hix se tikkontribwixxi għall-kisba tal-objettivi tal-politika dwar it-tibdil fil-klima, il-politika ambjentali u l-politika dwar l-enerġija tal-Unjoni u, aktar speċifikament, il-benefiċċji mistennija tal-għajnuna f’termini tal-kontribuzzjoni materjali tagħha għall-ħarsien tal-ambjent, inkluża l-mitigazzjoni tat-tibdil fil-klima, jew il-funzjonament effiċjenti tas-suq intern tal-enerġija, u kif se tagħmel dan”.

1. Barra minn hekk, enfasizza sa liema punt l-għajnuna hija relatata ma’ politiki deskritti fil-punti 371 u 372 tas-CEEAG.

1. Jekk jogħġbok ipprovdi informazzjoni dwar l-ambitu u l-attivitajiet appoġġati tal-miżura/i ta’ għajnuna, kif stabbilit fil-punt 376 tas-CEEAG. Billi tagħmel dan, ġentilment ara wkoll li:
   * + 1. Tiżgura li l-proġett ikun dwar infrastruttura tal-enerġija kif definita fil-punt 19(36) tas-CEEAG.
       2. Tiżgura li l-proġett ma jinvolvix infrastruttura dedikata u/jew infrastruttura tal-enerġija oħra flimkien ma’ attivitajiet ta’ produzzjoni u/jew konsum.
       3. Tispeċifika x’tip ta’ kostijiet se jiġu appoġġati mill-miżura: spejjeż ta’ investiment jew ta’ operat.
       4. F’każ fejn il-miżura se tkopri l-kostijiet operatorji, uri li dawk il-kostijiet ma jistgħux jiġu rkuprati mill-utenti tan-network u li mhumiex relatati ma’ kostijiet irrekuperabbli, u li l-għajnuna operatorja twassal għal bidla fl-imġiba li tippermetti t-twettiq tal-objettivi tas-sigurtà tal-provvista jew tal-protezzjoni ambjentali.

## Effett ta’ inċentiv

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.2 (il-punti 26-32) tas-CEEAG.*

1. L-għajnuna tista’ titqies li tiffaċilita attività ekonomika jekk ikollha effett ta’ inċentiv biss. Sabiex tiġi vvalutata l-konformità mal-punt 26 tas-CEEAG, jekk jogħġbok spjega kif il-miżura/i “*ġġiegħel lill-benefiċjarju jibdel l-imġiba tiegħu, jinvolvi ruħu f’attività ekonomika addizzjonali jew f’attività ekonomika aktar ekoloġika, li kieku ma kienx iwettaq mingħajr l-għajnuna jew kien iwettaqha b’mod ristrett jew differenti”.*

1. Sabiex tiġi vvalutata l-konformità mal-punt 27 tas-CEEAG, jekk jogħġbok ipprovdi l-informazzjoni biex tikkonferma li l-għajnuna ma tappoġġax il-kostijiet ta’ attività li l-benefiċjarju tal-għajnuna xorta waħda kien iwettaq u ma tikkumpensax għar-riskju kummerċjali normali ta’ attività ekonomika[[3]](#footnote-3).

1. Sabiex tintwera l-preżenza ta’ effett ta’ inċentiv, il-punt 28 tas-CEEAG jirrikjedi l-identifikazzjoni tax-xenarju fattwali u x-xenarju kontrofattwali probabbli fin-nuqqas ta’ għajnuna. Għal għajnuna għall-infrastruttura tal-enerġija, kif spjegat fil-punt 52, ix-xenarju kontrofattwali huwa preżunt bħala s-sitwazzjoni li fiha l-proġett ma jseħħx.
   * + 1. Jekk jogħġbok ipprovdi deskrizzjoni komprensiva tax-xenarju fattwali. Fil-każ ta’ skemi li jkopru proġetti ta’ referenza differenti[[4]](#footnote-4), jekk jogħġbok ipprovdi deskrizzjoni tax-xenarju fattwali għal kull proġett ta’ referenza.

* + - 1. Sakemm il-miżura mhijiex skema ta’ għajnuna, ma’ din il-formola ta’ notifika ehmeż kwalunkwe dokument uffiċjali tal-bord, valutazzjonijiet tar-riskju, rapport finanzjarju, pjanijiet ta’ direzzjoni tan-negozju interni, opinjonijiet esperti u studji oħra relatati mal-proġett li qed jiġi vvalutat, dokumenti li fihom informazzjoni dwar il-previżjonijiet tad-domanda, il-previżjonijiet tal-kostijiet, il-previżjonijiet finanzjarji, id-dokumenti sottomessi lil kumitat tal-investiment u li jelaboraw dwar xenarji ta’ investiment/operazzjoni, jew dokumenti pprovduti lill-istituzzjonijiet finanzjarji kif previst fil-punt 28, in-nota 39 f’qiegħ il-paġna tas-CEEAG.

Jekk jogħġbok innota li dawk id-dokumenti jridu jkunu kontemporanji għall-proċess tat-teħid ta’ deċiżjonijiet rigward id-deċiżjoni ta’ investiment/operazzjoni.

Jekk dawn id-dokumenti huma mehmuża mal-formola ta’ notifika, ipprovdi hawn taħt lista ta’ dawk id-dokumenti, li tispeċifika l-awtur, id-data meta ġew abbozzati u l-kuntest meta ntużaw.

1. Sabiex turi l-konformità mal-punti 29 u 31 tas-CEEAG:
   * + 1. Jekk jogħġbok ikkonferma li l-bidu tax-xogħlijiet fuq il-proġett jew l-attività ma seħħx qabel applikazzjoni bil-miktub għall-għajnuna mill-benefiċjarju lill-awtoritajiet nazzjonali;

*JEW*

* + - 1. Għall-proġetti li bdew qabel l-applikazzjoni għall-għajnuna, jekk jogħġbok uri li l-proġett jaqa’ f’wieħed mill-każijiet eċċezzjonali pprovduti fil-punt 31 tas-CEEAG ((a), (b) jew (c)).

1. Sabiex turi l-konformità mal-punt 30 tas-CEEAG, jekk jogħġbok ikkonferma li l-applikazzjoni għall-għajnuna tinkludi mill-inqas l-isem tal-applikant, deskrizzjoni tal-proġett jew l-attività, inkluż il-post, u l-ammont tal-għajnuna meħtieġa biex jitwettqu.

1. Sabiex turi l-konformità mal-punt 32 tas-CEEAG, jekk jogħġbok indika jekk hemmx standards tal-Unjoni[[5]](#footnote-5) applikabbli għall-miżura/i notifikata/i, standards nazzjonali obbligatorji li huma aktar stretti jew ambizzjużi mill-istandards korrispondenti tal-Unjoni, jew standards nazzjonali obbligatorji adottati fin-nuqqas ta’ standards tal-Unjoni. F’dak il-kuntest, jekk jogħġbok ipprovdi informazzjoni biex turi l-effett ta’ inċentiv.

1. F’każijiet fejn l-istandard rilevanti tal-Unjoni jkun diġà ġie adottat iżda jkun għadu mhux fis-seħħ, jekk jogħġbok uri li l-għajnuna għandha effett ta’ inċentiv għaliex tinċentiva l-investiment li għandu jiġi implimentat u ffinalizzat mill-inqas 18-il xahar qabel ma l-istandard jidħol fis-seħħ.

## Ebda ksur ta’ ebda dispożizzjoni rilevanti tad-dritt tal-Unjoni

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.3 (il-punt 33) tas-CEEAG.*

1. Jekk jogħġbok ipprovdi informazzjoni biex tikkonferma l-konformità mad-dispożizzjonijiet rilevanti tad-dritt tal-UE, f’konformità mal-punt 33 tas-CEEAG.

1. Jekk tintuża imposta biex tiffinanzja l-miżura/i, jekk jogħġbok iċċara jekk hemmx bżonn li titwettaq il-valutazzjoni tal-konformità mal-Artikoli 30 u 110 tat-Trattat. Jekk iva, jekk jogħġbok uri kif il-miżura tikkonforma mad-dispożizzjonijiet tal-Artikoli 30 u 110 tat-Trattat.F’dan il-kuntest, tista’ ssir referenza għall-informazzjoni ppreżentata taħt il-mistoqsija 4.2 ta’ hawn fuq, fejn il-miżura/i notifikata/i hija/huma ffinanzjata/i permezz ta’ imposta.

# Kundizzjoni negattiva: l-għajnuna ma tistax taffettwa b’mod mhux xieraq il-kundizzjonijiet tal-kummerċ sa punt li jmur kontra l-interess komuni

## Minimizzazzjoni tad-distorsjonijiet tal-kompetizzjoni u tal-kummerċ

### Il-ħtieġa u l-adegwatezza tal-intervent tal-għajnuna mill-Istat

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 4.9.3.1 (il-punti 379 u 380) tas-CEEAG.*

1. Il-punt 379 tas-CEEAG jipprevedi li, fir-rigward tal-infrastruttura tal-enerġija, il-fallimenti tas-suq normalment jiġu indirizzati/iffinanzjati permezz ta’ tariffi obbligatorji għall-utent soġġetti għal regolamentazzjoni. Madankollu, kif imsemmi fil-punt 380 tas-CEEAG, dan mhux dejjem jista’ jkun il-każ. Jekk jogħġbok spjega sa liema punt il-miżura tindirizza l-fallimenti tas-suq li ma jistgħux jiġu indirizzati permezz ta’ tariffi obbligatorji għall-utent.

1. Sabiex turi l-ħtieġa u l-adegwatezza tal-għajnuna mill-Istat, speċifika taħt liema mis-sitwazzjonijiet differenti għandu jiġi vvalutat il-proġett notifikat:
   * + 1. Il-proġett notifikat huwa proġett ta’ interess komuni kif definit fl-Artikolu 2, il-punt (4) tar-Regolament (UE) Nru 347/2013, li huwa kompletament soġġett għal-leġiżlazzjoni tas-suq intern tal-enerġija. F’dik is-sitwazzjoni, il-Kummissjoni tqis li hemm preżunzjoni ta’ falliment tas-suq. Ma hemmx bżonn li l-Istat Membru jiġġustifika aktar il-ħtieġa u l-adegwatezza tal-għajnuna mill-Istat, jew
       2. il-proġett notifikat mhuwiex proġett ta’ interess komuni kif definit hawn fuq jew huwa proġett ta’ interess komuni iżda huwa parzjalment jew kompletament eżentat mil-leġiżlazzjoni tas-suq intern tal-enerġija, jew
       3. il-proġett mhuwiex proġett ta’ interess komuni u huwa bejn l-Unjoni u pajjiż terz.

1. Jekk il-proġett notifikat jaqa’ fl-ambitu tas-sitwazzjoni msemmija fil-punt 19(b) ta’ hawn fuq, sabiex tiġi ġġustifikata l-ħtieġa u l-adegwatezza tal-miżura, jekk jogħġbok spjega sa liema punt:

* il-falliment tas-suq iwassal għal forniment subottimali tal-infrastruttura meħtieġa;
* l-infrastruttura hija miftuħa għall-aċċess ta’ partijiet terzi u soġġetta għar-regolamentazzjoni tat-tariffi;
* u sa fejn il-proġett jikkontribwixxi għas-sigurtà tal-provvista tal-enerġija fl-Unjoni jew għall-objettivi tan-newtralità klimatika tal-Unjoni.

1. Jekk il-proġett jinsab fis-sitwazzjoni msemmija fil-punt 19(c), jekk jogħġbok spjega jekk (i) għall-parti tal-infrastruttura li tinsab fit-territorju tal-Unjoni, il-proġett huwiex mibni u operat f’konformità mal-leġiżlazzjoni tal-Unjoni, b’mod partikolari d-Direttivi 2009/73/KE u (UE) 2019/944, u (ii) għall-parti li tinsab f’pajjiż jew pajjiżi terzi involuti, il-proġett għandux livell għoli ta’ allinjament regolatorju u jappoġġax l-objettivi kumplessivi tal-Unjoni, b’mod partikolari biex jiġu żgurati:

* suq intern tal-enerġija li jiffunzjona tajjeb,
* is-sigurtà tal-provvista tal-enerġija fuq il-bażi tal-kooperazzjoni u tas-solidarjetà,
* sistema tal-enerġija fuq perkors lejn id-dekarbonizzazzjoni f’konformità mal-Ftehim ta’ Pariġi u mal-objettivi klimatiċi tal-Unjoni, u b’mod partikolari
* l-evitar tar-rilokazzjoni tal-emissjonijiet tal-karbonju.

### Il-prinċipju tal-proporzjonalità tal-għajnuna

*Biex tipprovdi l-informazzjoni f’din it-Taqsima, jekk jogħġbok irreferi għall-punti 51-52 u 381 tas-CEEAG*.

1. Skont il-punt 51 tas-CEEAG, il-kostijiet żejda netti tipiċi jistgħu jiġu stmati bħala d-differenza bejn l-NPV tax-xenarju fattwali u tax-xenarju kontrofattwali tul il-ħajja tal-proġett jew għal kull proġett ta’ referenza, fejn applikabbli. Meta x-xenarju kontrofattwali jkun li l-proġett mhux se jiġi implimentat (ara l-punt 52 tas-CEEAG), il-VPN negattiv tax-xenarju fattwali huwa ugwali għall-kostijiet żejda netti.

Jekk jogħġbok ipprovdi dan f’Anness għal din il-formola ta’ notifika (billi tuża fajl Excel fejn il-formuli kollha huma viżibbli):

* + - 1. Sabiex tiġi ddeterminata d-diskrepanza fil-finanzjament[[6]](#footnote-6), jekk jogħġbok ippreżenta kwantifikazzjoni, għax-xenarju fattwali, ta’:

1. l-ispejjeż u d-dħul ewlenin kollha tal-proġett;
2. il-kost medju ponderat tal-kapital (WACC) stmat tal-benefiċjarju biex jiġu skontati l-flussi tal-flus futuri;
3. il-valur preżenti nett (VPN) għax-xenarji fattwali u kontrofattwali, tul il-ħajja tal-proġett.

* + - 1. Jekk jogħġbok inkludi, f’Anness ta’ din il-formola ta’ notifika, informazzjoni dettaljata dwar is-suppożizzjonijiet, il-metodoloġiji, ir-raġunijiet u s-sorsi sottostanti tagħhom, użati għal kull aspett tal-kwantifikazzjoni tal-kostijiet u d-dħul fix-xenarju fattwali (pereżempju inkludi s-suppożizzjonijiet użati biex jiġi żviluppat ix-xenarju fattwali)

1. Skont il-punt 53 tas-CEEAG, għal każijiet ta’ għajnuna u skemi individwali li jkunu ta’ benefiċċju għal għadd partikolarment limitat ta’ benefiċjarji, l-Istat Membru jeħtieġ li jippreżenta l-evidenza ta’ sostenn fil-livell tal-pjan dettaljat ta’ direzzjoni tan-negozju tal-proġett.

Għal każijiet ta’ skemi ta’ għajnuna, l-Istat Membru jeħtieġ li jippreżenta l-evidenza ta’ sostenn fuq il-bażi ta’ proġett ta’ referenza wieħed jew aktar.

1. Sabiex il-Kummissjoni tkun tista’ tivverifika li l-ammont tal-għajnuna ma jaqbiżx il-minimu meħtieġ biex il-proġett megħjun ikun profittabbli biżżejjed[[7]](#footnote-7), jekk jogħġbok ipprovdi l-informazzjoni li ġejja:
   * + 1. Ir-rata ta’ redditu interna (internal rate of return, IRR) li tikkorrispondi għall-parametru referenzjarju jew għar-rata minima ta’ rendiment finanzjarju speċifika għas-settur jew għad-ditta; jew
       2. Ir-rati normali ta’ redditu meħtieġa mill-benefiċjarju fi proġetti oħra ta’ investiment ta’ tip simili, il-kost tal-kapital tiegħu kollu kemm hu; jew
       3. Ir-redditi komunement osservati fl-industrija kkonċernata; jew
       4. Kwalunkwe informazzjoni oħra li tiġġustifika li l-ammont tal-għajnuna ma jaqbiżx il-minimu meħtieġ biex il-proġett megħjun ikun profittabbli biżżejjed.

1. Skont il-punt 381 tas-CEEAG, jekk l-għajnuna tkun qrib il-massimu permess u fejn ikun hemm riskju ta’ profitti mhux mistennija, jista’ jkun meħtieġ mekkaniżmu ta’ monitoraġġ u ta’ rkupru, filwaqt li jinżammu l-inċentivi għall-benefiċjarji biex jimminimizzaw il-kostijiet tagħhom u jiżviluppaw in-negozju tagħhom b’mod aktar effiċjenti maż-żmien. Jekk jogħġbok spjega jekk hemmx fis-seħħ xi mekkaniżmu ta’ monitoraġġ u ta’ rkupru. Jekk le, spjega għalfejn.

### Akkumulazzjoni

*Biex tipprovdi l-informazzjoni f’din it-Taqsima, jekk jogħġbok irreferi għall-punti 56-57 tas-CEEAG.*

1. Sakemm ma jkunx diġà pprovdut fit-Taqsima 7.4 tal-Formola ta’ Informazzjoni Ġenerali (il-Parti I), u sabiex tiġi vverifikata l-konformità mal-punt 56 tas-CEEAG, jekk jogħġbok iċċara jekk l-għajnuna taħt il-miżura/i notifikata/i tistax tingħata fl-istess ħin taħt diversi skemi ta’ għajnuna jew akkumulata ma’ għajnuna *ad hoc* jew *de minimis* fir-rigward tal-istess kostijiet eliġibbli. Jekk dak huwa l-każ, ipprovdi dettalji dwar dawk l-iskemi ta’ għajnuna, l-għajnuna ad hoc jew l-għajnuna *de minimis* u kif l-għajnuna se tiġi akkumulata. Jekk jogħġbok innota li tista’ tirreferi għall-kwantifikazzjoni pprovduta hawn fuq.

1. Jekk l-għajnuna tingħata fl-istess ħin taħt diversi skemi ta’ għajnuna jew akkumulata ma’ għajnuna *ad hoc* jew *de minimis* fir-rigward tal-istess kostijiet eliġibbli, jekk jogħġbok iġġustifika kif l-ammont totali ta’ għajnuna mogħtija skont il-miżura/i notifikata/i għal proġett jew attività ma jwassalx għal kumpens żejjed jew jaqbeż l-ammont massimu ta’ għajnuna permess skont il-punti 51 u 381 tas-CEEAG. Jekk jogħġbok speċifika, għal kull miżura li l-għajnuna mogħtija skont il-miżura/i ta’ għajnuna notifikata tista’ tiġi akkumulata, il-metodu użat biex tiġi żgurata l-konformità mal-kundizzjonijiet stabbiliti fil-punt 56 tas-CEEAG.

1. Jekk l-għajnuna mogħtija taħt il-miżura/i notifikata/i tkun ikkombinata ma’ finanzjament tal-Unjoni mmaniġġjat ċentralment skont il-punt 57 tas-CEEAG[[8]](#footnote-8), jekk jogħġbok iġġustifika kif l-ammont totali ta’ finanzjament pubbliku mogħti fir-rigward tal-istess kostijiet eliġibbli ma jwassalx għal kumpens żejjed.

### Trasparenza

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.2.1.4 (il-punti 58-62) tas-CEEAG.*

1. Jekk jogħġbok ikkonferma li l-Istat Membru se jikkonforma mar-rekwiżiti dwar it-trasparenza previsti fil-punti 58-61 tas-CEEAG.

1. Jekk jogħġbok ipprovdi l-link tal-internet fejn se jiġi ppubblikat it-test sħiħ tal-iskema ta’ għajnuna approvata jew tad-deċiżjoni dwar l-għoti tal-għajnuna individwali u d-dispożizzjonijiet ta’ implimentazzjoni tagħha, u informazzjoni dwar kull għotja ta’ għajnuna individwali mogħtija *ad hoc* jew taħt skema ta’ għajnuna approvata fuq il-bażi tas-CEEAG u li taqbeż l-EUR 100 000.

## L-evitar ta’ effetti negattivi bla bżonn tal-għajnuna fuq il-kompetizzjoni u l-kummerċ u l-ibbilanċjar

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 4.9.4. (il-punti 382 et seq. tas-CEEAG)*.

1. Jekk il-proġett notifikat huwa eżentat, kompletament jew parzjalment, mil-leġiżlazzjoni tas-suq intern tal-enerġija, spjega:

* Sa liema punt l-infrastruttura megħjuna hija disponibbli għal aċċess minn partijiet terzi;
* Sa liema punt il-klijenti jista’ jkollhom aċċess għal infrastruttura alternattiva, jekk ikun hemm;
* Sa liema punt il-proġett jista’ jirriżulta fl-esklużjoni ta’ investimenti privati;
* Il-pożizzjoni kompetittiva tal-benefiċjarju(i), kemm fir-rigward tal-operat tal-infrastruttura kif ukoll fir-rigward tas-swieq tal-prodotti rilevanti għall-oġġett ittrasportat bl-infrastruttura.

1. Jekk il-proġett notifikat huwa infrastruttura tal-gass naturali,ipprovdi informazzjoni dwar kif il-proġett notifikat se jissodisfa l-kundizzjonijiet li ġejjin:

* L-infrastruttura tkun lesta għall-użu tal-idroġenu u twassal għal żieda fl-użu tal-gassijiet rinnovabbli; jew inkella, ir-raġuni għaliex mhuwiex possibbli li l-proġett jitfassal sabiex ikun lest għall-idroġenu u kif il-proġett ma joħloqx effett ta’ intrappolament għall-użu tal-gass naturali;
* L-investiment jikkontribwixxi biex jintlaħqu l-miri klimatiċi tal-Unjoni għall-2030 u l-mira tan-newtralità klimatika għall-2050.

1. Jekk il-proġett notifikat huwa Proġett ta’ Interess Komuni jew Proġett ta’ Interess Reċiproku mhux soġġett għal-leġiżlazzjoni tas-suq intern, spjega x’se jkun l-impatt tal-proġett fuq is-swieq tas-servizzi relatati kif ukoll fuq swieq oħra tas-servizzi.

Taqsima C: Evalwazzjoni

*Biex tipprovdi l-informazzjoni f’din it-Taqsima, jekk jogħġbok irreferi għall-punt 76(a) u t-Taqsima 5 (il-punti 455-463) tas-CEEAG.*

1. Jekk il-miżura/i notifikata/i taqbeż/jaqbżu l-limiti tal-baġit/tan-nefqa fil-punt 456 tas-CEEAG, jekk jogħġbok spjega għaliex fil-fehma tiegħek għandha tapplika l-eċċezzjoni fil-punt 457 tas-CEEAG, jew inkella ehmeż Anness ma’ din il-formola ta’ notifika li jinkludi abbozz tal-pjan ta’ evalwazzjoni li jkopri l-kamp ta’ applikazzjoni msemmi fil-punt 458 tas-CEEAG.[[9]](#footnote-9)

1. Jekk jiġi pprovdut abbozz ta’ pjan ta’ evalwazzjoni, jekk jogħġbok:
   * + 1. hawn taħt ipprovdi sommarju ta’ dak l-abbozz tal-pjan ta’ evalwazzjoni inkluż fl-Anness.

* + - 1. ikkonferma li l-punt 460 tas-CEEAG se jiġi rrispettat.

* + - 1. agħti d-data u l-link tal-internet fejn il-pjan ta’ evalwazzjoni se jkun disponibbli għall-pubbliku.

1. Sabiex tiġi vverifikata l-konformità mal-punt 459(b) tas-CEEAG, f’każ li l-iskema ta’ għajnuna attwalment ma tkunx soġġetta għal evalwazzjoni *ex post* u t-tul ta’ żmien tagħha jaqbeż it-tliet snin, jekk jogħġbok ikkonferma li se tinnotifika abbozz ta’ pjan ta’ evalwazzjoni fi żmien 30 jum tax-xogħol wara modifika sinifikanti li żżid il-baġit tal-iskema għal aktar minn EUR 150 miljun fi kwalunkwe sena partikolari jew EUR 750 miljun matul it-tul ta’ żmien totali tal-iskema.

1. Sabiex tiġi vverifikata l-konformità mal-punt 459(c) tas-CEEAG, f’każ li l-iskema ta’ għajnuna attwalment ma tkunx soġġetta għal evalwazzjoni *ex post*, jekk jogħġbok hawn taħt ipprovdi impenn li l-Istat Membru se jinnotifika abbozz ta’ pjan ta’ evalwazzjoni fi żmien 30 jum tax-xogħol wara r-reġistrazzjoni fil-kontijiet uffiċjali ta’ nfiq ta’ aktar minn EUR 150 miljun fis-sena preċedenti.

1. Sabiex tiġi vverifikata l-konformità mal-punt 461 tas-CEEAG:
   * + 1. Jekk jogħġbok iċċara jekk l-espert indipendenti diġà ntgħażilx jew hux se jintgħażel fil-futur.

* + - 1. Jekk jogħġbok agħti informazzjoni dwar il-proċedura tal-għażla tal-espert.

* + - 1. Jekk jogħġbok iġġustifika kif l-espert huwa indipendenti mill-awtorità tal-għotjiet.

1. Sabiex tiġi vverifikata l-konformità mal-punt 461 tas-CEEAG:
   * + 1. Jekk jogħġbok ipprovdi l-iskadenzi li qed tipproponi għas-sottomissjoni tar-rapport ta’ evalwazzjoni interim u finali. Jekk jogħġbok kun af li r-rapport ta’ evalwazzjoni finali jrid jiġi ppreżentat lill-Kummissjoni fiż-żmien debitu biex tkun tista’ tiġi vvalutata l-estensjoni possibbli tal-iskema ta’ għajnuna, u mhux aktar tard minn 9 xhur qabel ma tiskadi, f’konformità mal-punt 463 tas-CEEAG. Jekk jogħġbok kun af li din l-iskadenza tista’ titnaqqas għal skemi li għalihom jiskatta r-rekwiżit ta’ evalwazzjoni fl-aħħar sentejn ta’ implimentazzjoni tagħhom.

* + - 1. Jekk jogħġbok ikkonferma li r-rapport ta’ evalwazzjoni interim u finali se jsir pubbliku. Jekk jogħġbok ipprovdi d-data u l-link tal-internet fejn dawn ir-rapporti se jkunu disponibbli għall-pubbliku.

Taqsima D: Ir-rapportar u l-monitoraġġ

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 6 (il-punti 464-465) tas-CEEAG.*

1. Jekk jogħġbok ikkonferma li l-Istat Membru se jikkonforma mar-rekwiżiti għar-rappurtar u l-monitoraġġ stipulati fit-Taqsima 6, il-punti 464 u 465 tas-CEEAG.

1. Jekk jogħġbok kun af li għal skema ta’ għajnuna, it-tul ta’ żmien huwa l-perjodu li matulu tista’ ssir applikazzjoni għall-għajnuna u tittieħed deċiżjoni dwarha (inkluż għalhekk iż-żmien meħtieġ biex l-awtoritajiet nazzjonali japprovaw l-applikazzjonijiet għall-għajnuna). It-tul ta’ żmien li hemm referenza għalih f’din id-domanda ma jirrigwardax it-tul tal-kuntratti konklużi taħt l-iskema ta’ għajnuna, li jistgħu jitkomplew wara t-tul ta’ żmien tal-miżura. [↑](#footnote-ref-1)
2. Jekk jogħġbok kun af li bidla fil-baġit effettiv jew stmat tista’ tkun bidla fl-għajnuna, li teħtieġ notifika ġdida. [↑](#footnote-ref-2)
3. Ara s-sentenza tal-Qorti tal-Ġustizzja tat-13 ta’ Ġunju 2013, *HGA u oħrajn* vs *Il-Kummissjoni*, C-630/11 P sa C-633/11 P, ECLI:EU:C:2013:387, il-punt 104. [↑](#footnote-ref-3)
4. Skont il-punt 19(63) tas-CEEAG, “proġett ta’ referenza” tfisser eżempju ta’ proġett li jirrappreżenta l-proġett tipiku f’kategorija ta’ benefiċjarji eliġibbli għal skema ta’ għajnuna. [↑](#footnote-ref-4)
5. Skont il-punt 19(89) tas-CEEAG, “standard tal-Unjoni” tfisser:

   *standard obbligatorju tal-Unjoni li jiffissa l-livelli li għandhom jintlaħqu f’termini ambjentali minn impriżi individwali, esklużi standards jew miri stabbiliti fil-livell tal-Unjoni li huma vinkolanti għall-Istati Membri iżda mhux għall-impriżi individwali;*

   *l-obbligu li jintużaw l-aqwa tekniki disponibbli (BAT, best available techniques), kif definit fid-Direttiva 2010/75/UE, u li jiġi żgurat li l-livelli ta’ emissjonijiet ma jkunux ogħla minn dawk li kienu jintlaħqu bl-applikazzjoni tal-BAT; meta l-livelli ta’ emissjonijiet assoċjati mal-BAT ikunu ġew definiti f’atti ta’ implimentazzjoni adottati skont id-Direttiva 2010/75/UE jew skont direttivi oħra applikabbli, dawk il-livelli jkunu applikabbli għall-fini ta’ dawn il-linji gwida; meta dawn il-livelli jkunu espressi bħala firxa, ikun applikabbli l-limitu li jintlaħaq bl-aqwa tekniki disponibbli tal-impriża kkonċernata.* [↑](#footnote-ref-5)
6. Il-punt 51 tas-CEEAG jipprevedi li *“il-kost żejjed nett tipiku jista’ jiġi stmat bħala d-differenza bejn l-NPV għax-xenarju fattwali u għax-xenarju kontrofattwali tul il-ħajja tal-proġett ta’ referenza.”* [↑](#footnote-ref-6)
7. Skont in-nota 46 f’qiegħ il-paġna tas-CEEAG, jekk jogħġbok innota li *“l-kostijiet u l-benefiċċji kollha rilevanti mistennija jridu jitqiesu tul il-ħajja tal-proġett”.* [↑](#footnote-ref-7)
8. Il-finanzjament tal-Unjoni ġestit ċentralment huwa l-finanzjament tal-Unjoni ġestit ċentralment mill-istituzzjonijiet, l-aġenziji, l-impriżi konġunti jew korpi oħrajn tal-Unjoni Ewropea li mhuwiex direttament jew indirettament taħt il-kontroll tal-Istati Membri. [↑](#footnote-ref-8)
9. Il-mudell għall-iskeda ta’ informazzjoni supplimentari għan-notifika tal-pjan ta’ evalwazzjoni (il-Parti III.8) huwa aċċessibbli hawnhekk: [https://competition-policy.ec.europa.eu/state-aid/legislation/forms-notifications-and-reporting\_en#evaluation-plan](https://competition-policy.ec.europa.eu/state-aid/legislation/forms-notifications-and-reporting_en#pjan ta’ evalwazzjoni) [↑](#footnote-ref-9)